Valkoisen talon johdon ja amerikkalaisen jalkapallon ammattilaisliigan NFL:n välinen eripura sai jatkoa sunnuntaina.

Yhdysvaltain varapresidentti poistui Indianapolis Coltsin ja San Francisco 49ersin välisestä NFL-pelistä, kun yli 20 San Franciscon pelaajaa polvistui maan kansallislaulun aikana.

- Lähdin Coltsin pelistä, koska presidentti (Donald) Trump ja minä emme arvosta epäkunnioittavaa käytöstä sotilaitamme, lippuamme tai kansallislauluamme kohtaan, Pence tviittasi.

- Vaikka jokaisella on oikeus omiin näkemyksiinsä, ei ole liikaa pyydetty NFL-pelaajia kunnioittamaan lippuamme ja kansallislauluamme, Pence jatkoi.

Trump puolestaan tviittasi myöhemmin, että hän oli pyytänyt Penceä lähtemään ottelusta, jos polvistumisia taas nähtäisiin.

- Olen ylpeä hänestä, Trump kirjoitti.

Kärjistynyt tapahtumasarja käynnistyi jo viime kaudella, kun NFL-pelaaja Colin Kaepernick protestoi mustaihoisten kohtelua istumalla tai polvistumalla ennen otteluja soitettavan kansallislaulun ajaksi.

Polvistumiset kansallislaulujen aikaan ovat olleet arkipäivää tämän kauden alussa, ja Trumpin vaatimukset kansallislaulun kuuntelemisesta seisaallaan ovat kaikuneet enimmäkseen kuuroille korville.

Syyskuussa Trump kehotti faneja boikotoimaan pelejä. Tällä painostettaisiin Trumpin mielestä liigaa irtisanomaan tai erottamaan määräajaksi pelaajat, jotka eivät hänen mukaansa osoita kunnioitusta "lipulle ja isänmaalle".